Samiti i ardhshëm i Amerikave
Me pjesëmarrjen e Kubës në samit, SHBA synon rigjallërimin e marrëdhënieve me Amerikën Latine
Zakonisht Samiti i Amerikave nuk tërheq shumë vëmendje në mediat në SHBA. Por, ky vit ndryshon nga vitet e mëparshme, pasi Kuba është e ftuar të marrë pjesë gjatë punimeve në Panama, në datat 10-11 prill. Zyrtarët amerikanë thonë se Presidenti Obama do të kontaktojë Presidentin kuban Raul Castro për herë të parë që nga ndërmarrja e hapave për normalizimin e marrëdhënieve SHBA-Kubë. Samiti i fundit i Amerikave i mbajtur në Kartagjenë të Kolumbisë, në vitin 2012, mbahet mend për shkak të një skandali me prostituta të agjentëve të Shërbimit Sekret amerikan. Kurioziteti kryesor i këtij viti do të jetë Kuba. Për herë të parë, një delegacion nga Kuba do të jetë në tavolinë, një zhvillim i mirëpritur prej Presidentit Obama pas njoftimit të tij në muajin dhjetor për dhënien fund të një izolimi pothuajse gjysëm shekullor. Duke mirëpritur Kubën, Shtetet e Bashkuara shpresojnë të rigjallërojnë rolin e tyre në Amerikën Latine, një rol i cili sipas analistëve ka qenë në zbehje për shkak të dobësimit të ekonomisë amerikane dhe të angazhimit në rritje të Kinës dhe të vendeve të tjera. Izolimi amerikan i Kubës komuniste ka qenë në vëmendjen e qeverive të Amerikës Latine gjatë viteve të fundit. Në Samitin e Kartagjenës, udhëheqës të rajonit protestuan kundër përjashtimit nga Uashingtoni të Havanës. Michael Shifter drejton Dialogun Ndër-Amerikan në Uashington. Ai thotë se ftesa për Kubën është një gjest domethënës. Por, kundërshtarët e këtij riafrimi, e quajnë pjesëmarrjen e Kubës në samit një hap prapa për idealet demokratike në rajon, megjithëse grupimi përfshin edhe demokraci problematike, si Venezuela. Frank Calzon, i Qendrës për një Kubë të Lirë në Uashington, thotë se Kuba nuk ka ndërmarrë reforma demokratike, dhe në dallim nga Venezuela, nuk ka një qeveri të zgjedhur me votë. Pjesëmarrja e Kubës në Samitin në Panama do të jetë më tepër e natyrës simbolike. Uashingtoni ende e përfshin Kubën në listën e vendeve mbështetëse të terrorizmit. Wayne Smith, një diplomat në pension që dikur ka punuar në ish-ambasadën amerikane në Kubë, thotë se kjo gjë duhet ndryshuar përpara se Kuba të bëhet një anëtare e plotë. Presidenti Obama dëshiron ta heqë Kubën nga lista e terrorizmit, por nuk ka njoftuar ende ndërmarrjen e këtij hapi. Ekspertët thonë se thjesht pjesëmarrja e Kubës rrotull tavolinës në Panama, është një hap i madh, megjithëse simbolik, drejt një rrugëtimi të gjatë për normalizimin e plotë të marrëdhënieve.